CELEX: 32019D1001
Language: bg
Date: 2019-06-14 00:00:00
Title: Решение (ЕС) 2019/1001 на Съвета от 14 юни 2019 година за отмяна на Решение 2009/417/ЕО относно наличието на прекомерен дефицит в Испания

20.6.2019   
               
               
                  BG
               
               
                  Официален вестник на Европейския съюз
               
               
                  L 163/59
               
            
         РЕШЕНИЕ (ЕС) 2019/1001 НА СЪВЕТА
         от 14 юни 2019 година
         за отмяна на Решение 2009/417/ЕО относно наличието на прекомерен дефицит в Испания
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 126, параграф 12 от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     На 27 април 2009 г. въз основа на препоръка, отправена от Комисията, с Решение 2009/417/ЕО (1) Съветът реши, в съответствие с член 126, параграф 6 от Договора за функционирането на Европейския съюз (ДФЕС), че в Испания е налице прекомерен дефицит. Съветът отбеляза, че дефицитът по консолидирания държавен бюджет, съобщен в програмата за стабилност от януари 2009 г., е бил 3,4 % от брутния вътрешен продукт (БВП) през 2008 г., като по този начин е превишил заложената в ДФЕС референтна стойност от 3 % от БВП. През 2008 г. предвиденият брутен консолидиран държавен дълг е бил 39,5 % от БВП., доста под референтната стойност от 60 % от БВП.
                  
               
                     (2)
                  
                  
                     На 27 април 2009 г., в съответствие с член 126, параграф 7 от ДФЕС и член 3, параграф 4 от Регламент (ЕО) № 1467/97 (2) въз основа на препоръка на Комисията Съветът отправи препоръка към Испания за преодоляване на прекомерния дефицит най-късно до края на 2012 г.
                  
               
                     (3)
                  
                  
                     На 2 декември 2009 г., на 10 юли 2012 г. и на 21 юни 2013 г. Съветът отправи три нови препоръки към Испания в съответствие с член 126, параграф 7 от ДФЕС, с които срокът за коригиране на прекомерния дефицит бе удължен съответно до 2013 г., 2014 г. и 2016 г. И в трите препоръки Съветът счете, че Испания е предприела ефективни действия, но са настъпили неочаквани неблагоприятни икономически събития със значими отрицателни последици за държавните финанси.
                  
               
                     (4)
                  
                  
                     На 12 юли 2016 г. Съветът установи в съответствие с член 126, параграф 8 от ДФЕС, че Испания не е предприела ефективни действия в отговор на препоръката на Съвета от 21 юни 2013 г. На 8 август 2016 г. въз основа на член 126, параграф 9 от ДФЕС Съветът прие Решение (ЕС) 2017/984 (3), с което даде предизвестие на Испания да изпълни мерки за намаляване на дефицита, счетени за необходими с оглед на справянето със ситуацията на прекомерен дефицит, като по този начин определи нов краен срок за коригиране до 2018 г. Съветът определи също така 15 октомври 2016 г. за краен срок, до който трябва да се предприемат ефективни действия и да се представи на Съвета и Комисията доклад за действията, предприети в отговор на предизвестието на Съвета.
                  
               
                     (5)
                  
                  
                     На 16 ноември 2016 г. Комисията заключи, че Испания е предприела ефективни действия по член 126, параграф 9 от ДФЕС, в съответствие с Решение (ЕС) 2017/984.
                  
               
                     (6)
                  
                  
                     В съответствие с член 4 от Протокол № 12 относно процедурата при прекомерен дефицит, приложен към Договора за Европейския съюз, и ДФЕС, Комисията предоставя данните за изпълнението на процедурата при прекомерен дефицит. Като част от прилагането на този протокол държавите членки трябва да предоставят данни за бюджетния дефицит и държавния дълг, както и за другите свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 (4).
                  
               
                     (7)
                  
                  
                     Съветът приема решение за отмяна на решение за наличие на прекомерен дефицит въз основа на предоставените данни. Същевременно дадено решение за наличие на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши заложената в ДФЕС референтна стойност от 3 % от БВП.
                  
               
                     (8)
                  
                  
                     След уведомлението, изпратено от Испания през април 2019 г., и въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009, програмата за стабилност за 2019 г. и прогнозата на Комисията от пролетта на 2019 г. се налагат следните заключения:
                     
                                 —
                              
                              
                                 След като е достигнал 3,1 % от БВП през 2017 г., дефицитът по консолидирания държавен бюджет е намалял до 2,5 % от БВП през 2018 г. В сравнение с прогнозите в проекта на бюджетен план за 2019 г., представен през октомври 2018 г., дефицитът за 2018 г. е бил по-нисък с 0,2 процентни пункта благодарение на по-високо съотношение на приходите към БВП с 0,3 процентни пункта, което се компенсира само частично с по-високо съотношение на разходите с 0,1 процентни пункта. Що се отнася до приходите, както приходите от корпоративен данък, така и другите приходи са били по-високи от предвидените, докато по отношение на разходите компенсацията на служителите е била малко по-висока.
                              
                           
                                 —
                              
                              
                                 В програмата за стабилност за 2019—2022 г., представена от испанското правителство на 30 април 2019 г., се предвижда дефицитът по консолидирания държавен бюджет да спадне до 2 % от БВП през 2019 г. и до 1,1 % от БВП през 2020 г. В прогнозата на Комисията от пролетта на 2019 г. се предвижда дефицит в размер на 2,3 % от БВП през 2019 г. и 2,0 % от БВП през 2020 г., като по този начин той остава под заложената в ДФЕС референтна стойност от 3 % от БВП през прогнозния период.
                              
                           
                                 —
                              
                              
                                 Структурното салдо, т.е. салдото по консолидирания държавен бюджет, коригирано спрямо фазата на икономическия цикъл, от което са извадени еднократните и другите временни мерки, е останало непроменено между 2017 г. и 2018 г. въз основа на прогнозата на Комисията от пролетта на 2019 г. Общото подобрение на структурното салдо от 2016 г. насам възлиза на 0,4 % от БВП.
                              
                           
                                 —
                              
                              
                                 През 2018 г. съотношението на брутния държавен дълг към БВП е намаляло до 97,1 % от 98,1 % през 2017 г. главно поради въздействието на реалния растеж и инфлацията върху намаляването на дълга, което компенсира в голяма степен обратното въздействие на лихвените разходи, докато стойността на първичното салдо е близка до нула. В прогнозата на Комисията от пролетта на 2019 г. се предвижда съотношението на дълга да намалее до 96,3 % през 2019 г. и до 95,7 % през 2020 г. основно благодарение на високия номинален растеж, който има по-голяма тежест от въздействието на увеличаващите дълга корекции наличности-потоци и лихвените разходи, докато стойността на първичното салдо се подобрява съвсем слабо.
                              
                           
               
                     (9)
                  
                  
                     В съответствие с член 126, параграф 12 от ДФЕС решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
                  
               
                     (10)
                  
                  
                     По мнение на Съвета прекомерният дефицит в Испания е бил коригиран и поради това Решение 2009/417/ЕО следва да бъде отменено.
                  
               
                     (11)
                  
                  
                     От 2019 г., т.е. годината след корекцията на прекомерния дефицит, по отношение на Испания се прилагат предпазните мерки на Пакта за стабилност и растеж и тя следва да напредва с подходящ темп към постигането на средносрочната бюджетна цел, включително като спазва целевия показател за разходите и съблюдава критерия за дълга по член 2, параграф 1а от Регламент (ЕО) № 1467/97,
                  
               ПРИЕ НАСТОЯЩОТО РЕШЕНИЕ:
         
            Член 1
            Въз основа на цялостна оценка прекомерният дефицит в Испания се счита за коригиран.
         
         
            Член 2
            Решение 2009/417/ЕО се отменя.
         
         
            Член 3
            Адресат на настоящото решение е Кралство Испания.
         
         
            Съставено в Люксембург на 14 юни 2019 година.
            
               
                  За Съвета
               
               
                  Председател
               
               E.O. TEODOROVICI
            
         
         
            (1)  Решение 2009/417/ЕО на Съвета от 27 април 2009 г. относно наличието на прекомерен дефицит в Испания (ОВ L 135, 30.5.2009 г., стр. 25).
         
            (2)  Регламент (ЕО) № 1467/97 на Съвета от 7 юли 1997 г. за ускоряване и изясняване на прилагането на процедурата при прекомерен дефицит (ОВ L 209, 2.8.1997 г., стр. 6).
         
            (3)  Решение (ЕС) 2017/984 на Съвета от 8 август 2016 г. за отправяне на предизвестие към Испания за предприемане на мерки за намаляването на дефицита, преценено за необходимо с цел справяне със ситуацията на прекомерен дефицит (ОВ L 148, 10.6.2017 г., стр. 38).
         
            (4)  Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).